Policisti Policijske postaje Ljubljana Šiška so pretekli teden prijeli 19-letnega Ljubljančana, ki je osumljen treh ropov voznikov taksi službe. Preiskovalni sodnik je preteklo sredo zanj odredil pripor, so sporočili s Policijske uprave Ljubljana.

Kot so pojasnili na Policijski upravi Ljubljana, naj bi 19-letnik dejanja izvršil v Ljubljani. Dela se je lotil tako, da je najprej naročil taksi za prevoz do določene lokacije, kjer je nato od voznika z grožnjo zahteval denar.

Grožnjo je po ugotovitvah policistov v dveh primerih podkrepil z nožem, v enem primeru pa z orožjem. Vozniki taksijev v nobenem primeru niso bili poškodovani, skupno pa si je prilastil okrog 170 evrov.

Med kriminalistično preiskavo so policisti ugotovili identiteto osumljenca in pridobili odredbo za hišno preiskavo. Pri osumljenem so v hišni preiskavi našli predmete, s katerimi so lahko utemeljili njegovo povezanost s kaznivimi dejanji.

Preteklo sredo so ga s kazensko ovadbo privedli na zaslišanje k preiskovalnemu sodniku, ki mu je odredil pripor. 19-letnika pred tem še niso obravnavali za kazniva dejanja, so še zapisali na policiji.